Tarybos Reglamentas (EB) Nr. 138/96
1996 m. sausio 22 d.
iš dalies keičiantis Reglamentą (EB) Nr. 520/94, nustatantį Bendrijos kiekybinių kvotų administravimo tvarką
EUROPOS SĄJUNGOS TARYBA,
atsižvelgdama į Europos Bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi Reglamento (EB) Nr. 520/94 [1] 2 straipsnio 5 dalis numato, kad kiekiai, kurie nėra paskirstomi, suteikiami, ar naudojami, yra perskirstomi taip, kad kvota būtų galima naudotis iki jos galiojimo termino pabaigos,
kadangi, administruojant 1994 m. kvotas, įgyta patirtis parodė, kad, būtent dėl licencijų galiojimo laikotarpio, informacija apie nepanaudotus kiekius (kurie sudaro didžiąją kvotų, kurias reikia perskirstyti, dalį) nebuvo gaunama iki 1994 m. kvotų galiojimo termino pabaigos; kadangi dėl šios priežasties šių kiekių buvo neįmanoma perskirstyti;
kadangi dėl šios priežasties, perskirstant nepaskirtus, nesuteiktus ar nepanaudotus kiekius, reikia daugiau lankstumo; tačiau kadangi, siekiant išvengti galimo perteklinio importo susikaupimo, reikia kiekvienu konkrečiu atveju nagrinėti klausimą, ar, pasibaigus kvotų galiojimo terminui, tikslingas toks perskirstymas, ir tinkamai nuspręsti, visų pirma dėl licencijų galiojimo termino, atsižvelgiant į produkto tipą ir tikslą, dėl kurio buvo nustatytos atitinkamos kvotos;
kadangi, siekiant kuo efektyviau perskirstyti nepanaudotus kiekius, reikia patikimos ir išsamios informacijos apie realų išduotų importo licencijų panaudojimą; kadangi, siekiant šio tikslo, visos importo licencijos, nepaisant panaudotos ar ne, privalo būti grąžintos kompetentingoms nacionalinėms institucijoms vėliausiai per dešimt darbo dienų pasibaigus jų galiojimo terminui;
kadangi šiuo tikslu reikia iš dalies pakeisti Reglamentą (EB) Nr. 520/94,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 520/94 iš dalies keičiamas taip:
1. 2 straipsnio 5 dalis pakeičiama taip:
"5. Kiekiai, kurie nėra paskirstomi, suteikiami, ar naudojami, yra perskirstomi laiku vadovaujantis 14 straipsniu, kad kvota būtų galima naudotis iki jos galiojimo termino pabaigos.
Jeigu nustatoma, kad nebuvo galima laiku perskirstyti tokių kiekių, Komisija, nagrinėdama kiekvieną atvejį, priima sprendimą 23 straipsnyje nustatyta tvarka dėl galimo jų perskirstymo per kitą kvotos laikotarpį.";
2. 19 straipsnio 1 dalyje frazė "kurie visiškai ar dalinai yra nepanaudoti" išbraukiama.
2 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Tačiau 1 straipsnio 2 dalis netaikoma licencijoms, išduotoms pagal 1994 m. lapkričio 17 d. Komisijos reglamentą (EB) Nr. 2801/94, nustatantį kiekius, kuriuos reikia paskirti importuotojams iš 1995 m. Bendrijos kiekybinių kvotų, nustatytų tam tikriems Kinijos Liaudies Respublikos kilmės produktams, pirmos dalies [2] ir 1995 m. gegužės 15 d. Komisijos reglamentą (EB) Nr. 1093/95, nustatantį kiekius, kuriuos reikia paskirti importuotojams iš 1995 m. Bendrijos kiekybinių kvotų, nustatytų tam tikriems Kinijos Liaudies Respublikos kilmės produktams, antros dalies [3].
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. sausio 22 d.